Persatuan antawisipun Majapahit kaliyan Karajan Sunda kanthi tali palakrami punika dipunkajengaken saged dipunwujudaken. Ing wiwitanipun rencana punika saged dipuntampi kanthi saé déning Karajan Sunda, nanging nalika ing wewengkon Bubat, rombongan saking Karajan Sunda ngajukaken syarat supados Sang Raja majapahit kedah majeng piyambak dhateng calon pengantén putri lan rombongan ing wewengkon wau. Gajah Mada dados "dhiléma" (bingung anggénipun mundhut pamanggih), nampi utawi boten syarat punika, amargi mbebayani tumrapipun persatuanipun nuswantara ingkang sampun dipunyasa kanthi sisah. Gajah Mada tansah mbudidaya saged ngrembag prakawis punika kaliyan Raja Sunda supados saged dipuntampi lan dipunsarujuki, nanging nalikanipun wangsul dhateng Kotaraja, Gajah Mada mireng manawi Karajan Sunda jejeg kaliyan pamanggih utawi pendhirianipun, ngantos Patih Anepaken saking Karajan Sunda sampun siyap sumadya kanthi tamtamanipun manawi syaratipun boten saged dipuntampi déning Gajah Mada. Pungkasanipun perang dados "solusi" akir, ngantos Raja Sunda saged dipunperjaya, lajeng putrinipun Raja Sunda ingkang nama Dyah Pitaloka milih lampus dhiri ("bunuh diri") amargi mangertos ramanipun sampun dipunperjaya déning Majapahit.